05/04/2022 | Administración LocalMunicipal
Carballo
Educación. Bases da convocatoria de axudas de estudo para alumnado de 2ª ciclo de EI e CMUS de Carballo. Curso 2021-2022.

Por acordo da Xunta de Goberno Local en sesión ordinaria do 28 de marzo de 2022 aprobáronse as Bases da Convocatoria de Axudas de Estudos para alumnado de 2º ciclo de educación infantil e estudos de Grao Elemental ou Profesional no Conservatorio Profesional de Música de Carballo para o curso 2021-2022, que se publican para xeral coñecemento: Bases da Convocatoria de axudas de estudos para alumnado de 2º ciclo de educación infantil e de estudos de Grao Elemental ou Profesional no Conservatorio Profesional de Música de Carballo. Curso 2021-2022. PRIMEIRA.- Obxecto. Co obxecto de axudar ás familias cunhas condicións socioeconómicas máis desfavorables a afrontar os gastos derivados da escolarización dos seus fillos e fillas, o Concello de Carballo convoca as Axudas de Estudos para alumnado de 2º ciclo de educación infantil e de Conservatorio Profesional de Música de Carballo. SEGUNDA.- Beneficiarios. Para ser beneficiario destas axudas será requisito indispensable que o beneficiario e, cando menos, un dos proxenitores estea empadroado no termo municipal de Carballo, con veciñanza no municipio, ou emancipados con domicilio neste municipio. TERCEIRA.- Criterios de valoración. Para a valoración de solicitudes destas axudas terase en conta a renda da unidade familiar do exercicio 2020 e a composición e situación da dita unidade de acordo co que se especifica a continuación: 1.- Ingresos máximos da unidade familiar: Poderán optar a unha axuda aqueles/as solicitantes cuns ingresos familiares anuais que non excedan as cantidades que se recollen na táboa seguinte segundo o número de membros computables da familia.2.- Cálculo dos ingresos familiares: Os ingresos familiares calcularanse por agregación das rendas de cada un dos membros computables da familia que obteñan ingresos de calquera natureza, de conformidade coa normativa reguladora do imposto sobre a renda das persoas físicas (IRPF). Os membros da unidade familiar que presentasen Declaración do Imposto sobre a Renda de 2020, para os efectos do cálculo da renda familiar sumarán os recadros 435 (base impoñible xeral) e a 460 (base impoñible do aforro), cando non se presentase teranse en conta os ingresos de acordo cos datos tributarios facilitados pola AEAT. Nos casos de violencia de xénero non se terán en conta os ingresos do agresor.3.- Renda per cápita: Para a valoración das solicitudes, a aqueles solicitantes que non superen os ingresos familiares anuais antes sinalados, calcularáselle a renda per cápita da unidade familiar, dividindo a renda familiar entre o número de membros computables da unidade familiar. Para os efectos do cálculo da renda per cápita, computarán por dous os membros da unidade familiar que acrediten unha discapacidade igual ou superior ao 33% ou a percepción dunha pensión da Seguridade Social por incapacidade permanente nos graos de total, absoluta ou grande invalidez, ou a equivalente de clases pasivas. Nos casos de violencia de xénero non se terán en conta os ingresos do agresor.4.- Membros computables da unidade familiar: 1. Para os efectos desta orde, terán a consideración de membros computables da unidade familiar: a) Os pais non separados legalmente nin divorciados ou, de ser o caso, o titor ou titores do alumnado. b) Os/as fillos/as menores de idade con excepción dos emancipados que convivan no domicilio familiar. Terán a mesma consideración que os/as fillos/as as persoas en situación de tutela ou acollemento familiar permanente ou preadoptivo legalmente constituído. c) Os/as fillos/as maiores de idade discapacitados ou incapacitados xudicialmente, sempre que estean suxeitos á patria potestade prorrogada ou rehabilitada. d) Os/as fillos/as solteiros menores de 25 anos e que convivan no domicilio familiar. e) Os proxenitores separados legalmente ou divorciados con custodia compartida forman unha unidade familiar cos fillos que teñen en común. Nos supostos de custodia compartida en que cada un dos/as proxenitores/as queira solicitar a axuda por separado, achegará os seus datos e os da súa unidade familiar (na que tamén constará de ser o caso a persoa que, por novo matrimonio, en situación de unión de feito ou en situación de afectividade análoga ás anteriores con convivencia, resida no domicilio familiar coa persoa proxenitora do/a alumno/a), en caso de resultar adxudicatario obterá o 50 % da axuda prevista. f) A persoa que, por novo matrimonio, en situación de unión de feito ou en situación de afectividade análoga ás anteriores con convivencia, resida no domicilio familiar coa persoa proxenitora do/a alumno/a, agás nos casos de custodia compartida.2. Cando non exista vínculo matrimonial, a unidade familiar entenderase constituída polo pai, a nai e todos os descendentes que convivan con eles e que reúnan os requisitos do punto anterior.3. Non terá a consideración de membro computable: a) A persoa proxenitora que non conviva co alumno nos casos de separación legal ou divorcio, agás no caso de custodia compartida. b) O agresor nos casos de violencia de xénero. De forma xenérica terase en conta a situación persoal e a composición da unidade familiar na data de finalización do prazo de presentación das solicitudes.5.- Outras circunstancias dos membros da unidade familiar: Se o solicitante alegase outras circunstancias que poidan afectar a súa situación socioeconómica ou familiar, que pola súa especificidade non foran recollidas nestas bases, a Comisión cualificadora, se o considera relevante poderá ter en conta ditas circunstancias do/a solicitante debidamente acreditadas (a modo de exemplo, e sen ánimo de exhaustividade, poderanse ter en conta casos como, falecementos na unidade familiar, casos nos que algún dos proxenitores non poida entregar a documentación ou asinar a solicitude por estar ausente temporalmente por motivos laborais ou xudiciais, etc.). CUARTA.- Crédito. O crédito total destinado á concesión de axudas de estudos para alumnado de 2º ciclo de educación infantil e de Conservatorio Profesional de Música de Carballo para o ano 2021-2022 ascende a sesenta e seis mil euros (66.000 €). Este importe irá con cargo á aplicación orzamentaria 3200.48100 do Orzamento Xeral do Concello. Este importe distribuirase do seguinte xeito: Para alumnos e alumnas que cursen estudos de segundo ciclo de educación infantil: catrocentas axudas de cento cincuenta euros (150 €) cada unha, que en total ascenden á cantidade de 60.000,00 €, que irán con cargo á aplicación orzamentaria 3200.48100. Para alumnas/os que estean cursando estudos no Conservatorio Profesional de Música de Carballo: Seis mil euros (6.000,00 €) que irá con cargo á aplicación orzamentaria O 3200.48100. O importe individual da axuda para alumnos do Conservatorio Profesional de Música de Carballo ascenderá ao 50% do custe da súa matrícula dunha soa especialidade para o curso completo, non tendo en conta as materias soltas ou pendentes. Unha vez realizada a adxudicación a todos os solicitantes que cumpran os requisitos, se nalgunha das liñas de axuda quedara crédito dispoñible este poderá adicarse á concesión de axudas a outra liña. QUINTA.- Solicitudes.1.-As solicitudes presentaranse no modelo normalizado (anexo I) no Rexistro Xeral ou na Sede electrónica do Concello de Carballo no prazo dun mes, contado a partir do día seguinte á publicación do extracto da convocatoria no BOP a través da Base de Datos Nacional de Subvencións (BNDS). No caso de solicitar axuda para máis dun fillo, xa sexa por vía electrónica ou de forma presencial presentarase un rexistro de solicitude por beneficiario. O modelo normalizado, que figura como anexo I a estas bases, estará dispoñible no Rexistro Xeral do Concello, nos Rexistros Auxiliares e na páxina web, e nel constará: a) Nome, NIF, enderezo postal e electrónico e teléfono do solicitante (pai, nai ou titor/a encargado/a da garda e protección do menor). b) Nome, NIF, centro educativo e curso do beneficiario. c) Relación dos membros da unidade familiar: nome, NIF, data de nacemento, ocupación e se teñen recoñecida ou non unha discapacidade igual ou superior ao 33%. d) Ingresos da unidade familiar no ano 2020. e) Declaración responsable de que non percibe outras axudas ou bolsas ao ensino de calquera tipo ou, no caso de telas solicitado e non ter aínda resposta, indicar a que organismo. f) Declaración responsable conforme se está ao corrente das obrigas tributarias coa Seguridade Social, coa Axencia Tributaria e co Concello de Carballo. g) Nome, NIF e sinatura de todos os membros computables da unidade familiar maiores de idade, autorizando ao Concello de Carballo a comprobar a veracidade dos datos expostos na solicitude ou a facer as consultas que procedan a outras administracións públicas ou privadas para obter a información que resulte precisa para a valoración das axudas, así como autorización ao Concello de Carballo a obter os datos relativos ao nivel de renda e aos datos sobre os ingresos que posúe a Axencia Estatal de Administración Tributaria. h) Lugar, data e sinatura da persoa solicitante.2.-Documentación Co impreso de solicitude aportarase a seguinte documentación: a) Libro de familia completo ou Certificado de Nacemento. No caso de non ter libro de familia ou se a situación familiar non coincide coa reflectida no libro, terá que presentarse documento ou documentos que acrediten os membros da unidade familiar. b) En caso de separación ou divorcio, deberán achegar sentenza xudicial e/ou convenio regulador onde conste a atribución da custodia do/a beneficiario/a. c) DNI ou NIF provisional do beneficiario, no caso de que non figure no volante de empadroamento. d) No caso de discapacidade dalgún dos membros da unidade familiar incluídos na solicitude presentará algún dos seguintes documentos: -Certificado emitido polo órgano competente do grao de discapacidade cunha porcentaxe igual ou superior ao 33%. -Tarxeta acreditativa do grao de discapacidade. -Resolución ou certificado emitido pola Seguridade Social de pensión de incapacidade permanente nos graos de total, absoluta ou grande invalidez. -Documentación acreditativa da condición de pensionista de clases pasivas cunha pensión de xubilación ou retiro por incapacidade permanente para o servizo ou inutilidade. e) Xustificante de titularidade onde constará o número de conta (co IBAN) a nome do beneficiario/a da axuda. Cando o beneficiario/a fose menor de idade admitirase tamén unha conta corrente de titularidade dos pais/titores que ostenten a patria potestade. Se o beneficiario/a xa foi beneficiario/a desta axuda e o número de conta non se modificou non será necesario presentar o xustificante. f) Documentación acreditativa de calquera outra circunstancia que se alegue para que se teña en conta nos criterios de concesión.3.-Para a tramitación deste procedemento, o Concello consultará de oficio sen necesidade da súa achega documental polo interesado, os datos incluídos nos seguintes documentos elaborados polas administracións públicas: a) Volante de empadroamento colectivo no Concello de Carballo ou certificado de convivencia. b) Os/as alumnos/as de Educación Infantil, informe ou documento dos centros educativos sobre a matrícula para o curso 2021-2022. c) Os/as alumnos do Conservatorio Profesional de Música de Carballo, matrícula no Conservatorio Profesional de Música de Carballo para o curso 2021-2022. d) Declaración do Imposto sobre a Renda do 2020 (IRPF) de todos os membros computables da unidade familiar. No caso de que as persoas interesadas (a persoa solicitante e os membros computables da unidade familiar) se opoñan a esta consulta deberán indicalo no formulario de solicitude e, nese caso, aportar a documentación precisa para obter os datos necesarios. En caso de existir disparidade entre a información consignada polo solicitante no impreso de solicitude (ben por estar incompletos ou por non cubrir os datos nas casiñas correspondentes) teranse en conta os documentos de carácter oficial presentados polo interesado ou obtidos doutras administracións polo órgano xestor, así como os datos tributarios ou os ingresos facilitados pola AEAT ou outros documentos. Terase en conta a situación persoal e a composición da unidade familiar na data de finalización do prazo de presentación das solicitudes. A documentación que se presente deberá ter validez na data de finalización do prazo de presentación de solicitudes. As solicitudes presentadas serán revisadas e examinadas polos servizos técnicos municipais, no caso de que se detecten defectos emendables aos que a administración non teña acceso seranlle requiridos a/o solicitante para que no prazo de dez días proceda á súa reparación. A presentación de solicitude da axuda implicará a autorización ao Concello de Carballo para comprobar a veracidade dos datos ou para facer as consultas a outras administracións que considere oportunas para solicitar a información necesaria para a adxudicación da axuda, sendo necesaria tamén a autorización do resto dos membros computables da unidade familiar que obteñan ingresos, que deberán asinar para tal fin no impreso de solicitude e indicar o seu NIF. SEXTA.- Outorgamento da axuda. As solicitudes presentadas serán valoradas de acordo cos criterios de outorgamento especificados nestas Bases. Para a concesión das axudas as solicitudes ordenaranse de menor a maior en función da renda per cápita, concedéndoselle a axuda a aqueles solicitantes cunha renda per cápita inferior, ata a concesión de todas as axudas que cumpran cos requisitos aprobados e crédito dispoñible. Se o número de solicitudes que cumpran cos requisitos establecidos é inferior ao máximo de axudas previstas na convocatoria, e teñen dereito á axuda establecida, non será necesario establecer a orde de prelación. A concesión das axudas realizarase en réxime de concorrencia competitiva e resolverá a Xunta de Goberno Local, logo da proposta motivada da Comisión avaliadora correspondente. A dita comisión estará formada por: Presidenta: Concelleira delegada de Educación. Vogais: Dous Concelleiros delegados. Na Comisión avaliadora actuará como secretario/a, sen voto, un/unha funcionario/a da unidade administrativa á que lle corresponda a súa tramitación, podendo actuar como informador/a a/o traballador/a do servizo de Cultura que colabore na tramitación da mesma. O acordo de concesión e denegación das axudas farase pública no taboleiro de anuncios e na páxina web do Concello de Carballo. O acto de resolución da axuda esgota a vía administrativa. De acordo co que dispón o artigo 123 da Lei 39/2015, de 1 de outubro, poderá interpoñerse recurso potestativo de reposición ante o Alcalde deste Concello, no termo dun mes a contar desde o día seguinte da publicación no taboleiro de anuncios e na páxina web do Concello de Carballo, ou ben directamente recurso contencioso administrativo ante o Xulgado do Contencioso-Administrativo de A Coruña. No cumprimento do disposto no artigo 18.2 da Lei 38/2003, Xeral de Subvencións, e demais normativa de desenvolvemento, o Concello de Carballo remitirá a Base de Datos Nacional de Subvenciones información sobre a concesión das subvencións. SÉTIMA.- Xustificación e aboamento. Ao abeiro do previsto no artigo 28.9 da Lei 9/07, de 13 de xuño, de subvencións de Galicia, as subvencións que se concedan en atención á concorrencia dunha determinada situación no perceptor non requirirán outra xustificación que a acreditación por calquera medio admisible en dereito da devandita situación previamente á concesión, sen prexuízo dos controis que tivesen podido establecerse para verificar a súa existencia. En consecuencia, nesta convocatoria, para as axudas destinadas a segundo ciclo de educación infantil, non se esixirá a presentación dunha xustificación por parte dos solicitantes. O alumnado do Conservatorio deberá ter aboadas as cotas de matrícula que lle correspondan. O pagamento das axudas efectuarase unha vez resolta a concesión das mesmas e previa fiscalización da intervención. Facendo uso da facultade atribuída polo artigo 219.2 do TRLRFL, e o reflectido nas bases de execución do orzamento municipal, a fiscalización e intervención previa da documentación para a concesión destas axudas, farase sobre unha mostra representativa da totalidade de subvencións que se propón conceder e os resultados de dita fiscalización reflectiranse no informe da intervención OITAVA.- Obrigas. Os/as beneficiarios/as das axudas están obrigados a destinar a axuda á finalidade para a que se concede, podendo o Concello solicitarlle que acredite o cumprimento dos requisitos e condicións que determinen a concesión ou aproveitamento da axuda. Estas axudas son incompatibles con calquera outra que teña a mesma finalidade ou para os mesmos estudos que puideran recibirse doutras entidades ou persoas públicas ou privadas. Polo tanto, as/os beneficiarias/os das axudas deberán comunicarlle ao Concello de Carballo a obtención doutras axudas ou subvencións para a mesma finalidade. As axudas do Conservatorio son compatibles con axudas ou bolsas para outros estudos. O Concello poderá esixir a devolución da axuda se ten coñecemento de que a/o beneficiaria/o obtivo outras subvencións ou axudas para a mesma finalidade ou se este non realizou os estudos para os que se concedeu a axuda, podendo esixir certificación acreditativa de que os estudos se cursaron. Os/as beneficiarios deberán someterse ás actuacións de comprobación do Concello e ás de control financeiro que corresponde á Intervención Municipal así como facilitar toda a información que lle sexa requirida. NOVENA.- Datos de carácter persoal De acordo co establecido pola normativa vixente en materia de protección de datos, o responsable do tratamento é o Concello de Carballo, con domicilio en Praza do Concello s/n, 15100 - Carballo (A Coruña) que tratará os seus datos coa finalidade de atender a súa solicitude e realizar as xestións administrativas que correspondan. A base lexitimadora é o cumprimento de obrigacións legais e dunha misión realizada en interese público ou no exercicio de poderes públicos. Os datos conservaranse durante o tempo necesario para cumprir coa finalidade e durante os prazos de prescrición legal. Os datos non serán cedidos, salvo obrigación legal. Non haberá transferencia internacional de datos nin se elaborarán perfís. Pode exercer os seus dereitos de acceso, rectificación, supresión, oposición e limitación en lopd@carballo. gal ou presencialmente no Concello. Pode contactar co noso Delegado de Protección de Datos, Norquality Consultores S. L., na mesma dirección. Pode dirixirse ante a Axencia de Protección de Datos (C. de Jorge Juan, 6, 28001 Madrid, www.aepd.es). Máis información política de privacidade na nosa web. O Concello de Carballo subministrará os datos relativos ás subvencións concedidas ao Rexistro Público de Subvencións de Galicia e á Base de Datos Nacional de Subvencións. DÉCIMA.- Normativa. Con respecto ao non previsto nestas bases aplicarase supletoriamente, en primeiro lugar, o disposto na Orde do 12 de maio de 2020 pola que se regula a participación no fondo solidario de libros de texto e material escolar destinadas ao alumnado matriculado en educación primaria, educación secundaria obrigatoria e educación especial en centros docentes sostidos con fondos públicos, para o curso escolar 2020/21, da Consellería de Cultura, Educación e Ordenación Universitaria, e, en segundo lugar no disposto nas Convocatorias de becas de carácter xeral para o curso académico 2020/21 do Ministerio de Educación e Formación Profesional. Ademais aplicarase supletoriamente: · Lei 7/1985, de 2 de abril, reguladora das bases do réxime local (LBRL). · Lei 38/2003, de 17 de novembro, xeral de subvencións (LXS) e a súa normativa de desenvolvemento. · Lei 9/2007, de 13 de xuño, de subvencións de Galicia. · Lei 39/2015, de 1 de outubro, do procedemento administrativo común das administracións públicas. · Ordenanza Xeral de Subvencións do Concello de Carballo. · Bases de execución do orzamento do Concello de Carballo. Carballo, 30 de marzo de 2022 Zilvinas Clariza Petcuta Balil de Carballo